Nemzeti Élelmiszerlánc-biztonsági Hivatal
[bookmark: _Toc0]Új tápanyaggazdálkodási tervező segíti a gazdálkodókat az eGN-ben
A Nemzeti Élelmiszerlánc-biztonsági Hivatal (Nébih) felhívja a felhasználók figyelmét, hogy új funkcióval bővült az elektronikus Gazdálkodási Napló (eGN). Elérhető a tápanyaggazdálkodási tervező modul, amely a gazdálkodók számára támogatást nyújt a növénykultúrák tápanyagigényének és a kijuttatandó tápanyagok mennyiségének megtervezéséhez.
Az eGN felhasználóinak elérhető teljesen ingyenes tervező a megadott termőhelyi, talaj- és növénytermesztési adatok alapján meghatározza a tervezett terméshez szükséges tápanyagigényt. Továbbá figyelembe veszi többek között a talaj tápanyag-ellátottságát, az elővetemény hatását, a szármaradványokat, valamint az istállótrágya hasznosulását. Tervezéskor megadható, hogy a termőhely nitrátérzékeny területen található-e, így a gazdálkodó a tervezésnél ezt is figyelembe veheti.
A tervezéshez szükséges talajvizsgálati adatok megadását a Nemzeti Talajtani Adatbázis (Talajweb) is segíti. A gazdálkodók a Talajweb felületén 2025-től elérhető talajvizsgálati adataikat megtekinthetik, így a tápanyaggazdálkodási terv elkészítéséhez szükséges talajjellemzők – például a kötöttség (KA), a pH, a humusztartalom és a CaCO₃-tartalom – rendelkezésükre állhatnak. A Talajweb közvetlenül az eGN tápanyaggazdálkodási tervezőjéből is megnyitható.
A tervezés végén a rendszer megjeleníti a szükséges N, P₂O₅, K₂O, CaO és MgO hatóanyagigényt kg/ha értékben.
Fontos, hogy nitrátérzékeny területen történő gazdálkodás esetén a tápanyag-kijuttatáskor figyelembe kell venni a rendeletben1 meghatározott maximumértékeket.
1 59/2008. (IV. 29.) FVM rendelet 3. számú melléklet

